РЕШЕНИЕ НА КОМИСИЯТА
от 19 октомври 2009 година
за изменение на решения 2006/679/ЕО и 2006/860/ЕО относно техническите спецификации за оперативна съвместимост, свързани с подсистемите на трансевропейската конвенционална и високоскоростна железопътна система
(нотифицирано под номер C(2009) 7787)
(текст от значение за ЕИП)
(2010/79/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2008/57/ЕО на Европейския парламент и на Съвета от 17 юни 2008 г. относно оперативната съвместимост на железопътната система в рамките на Общността (1), и по-специално член 6, параграф 1 от нея,
като взе предвид препоръката на Европейската железопътна агенция (ERA-REC-38-2009-ERTMS) от 24 април 2009 г. за актуализиране на приложение А към техническата спецификация за оперативна съвместимост „Контрол, управление и сигнализация“ за високоскоростни и конвенционални железопътни системи,
като има предвид, че:
(1)
Решение 2006/679/ЕО на Комисията от 28 март 2006 г. относно техническата спецификация за оперативна съвместимост във връзка с подсистемата за „Контрол, управление и сигнализация“ на трансевропейската конвенционална железопътна система (2) определи техническата спецификация за оперативна съвместимост (ТСОС) за подсистемата „Контрол, управление и сигнализация“ на трансевропейската конвенционална железопътна система.
(2)
Решение 2006/860/ЕО на Комисията от 7 ноември 2006 г. относно техническа спецификация за оперативна съвместимост на подсистемата за контрол, управление и сигнализация на трансевропейската високоскоростна железопътна система (3) определи ТСОС за подсистемата „Контрол, управление и сигнализация“ на трансевропейската високоскоростна железопътна система.
(3)
Съгласно член 2 от Решение 2008/386/ЕО на Комисията от 23 април 2008 г. за изменение на приложение А към Решение 2006/679/ЕО относно техническата спецификация за оперативна съвместимост, свързана с подсистемата „Контрол, управление и сигнализация“ на трансевропейската конвенционална железопътна система, и на приложение А към Решение 2006/860/ЕО относно техническата спецификация за оперативна съвместимост, свързана с подсистемата „Контрол, управление и сигнализация“ на трансевропейската железопътна система за високоскоростни влакове (4), спецификациите за ETCS (Европейска система за контрол на влаковете) следва да бъдат допълнени с актуализирани общи спецификации за изпитване.
(4)
Множество технически документи, посочени в приложение А към решения 2006/679/ЕО и 2006/860/ЕО, трябва да бъдат актуализирани в съответствие с техническия прогрес.
(5)
Решения 2006/679/ЕО и 2006/860/ЕО следва да бъдат съответно изменени.
(6)
Мерките, предвидени в настоящото решение, са в съответствие със становището на Комитета за безопасност и оперативна съвместимост на железопътния транспорт, създаден в съответствие с член 29 от Директива 2008/57/ЕО,
ПРИЕ НАСТОЯЩОТО РЕШЕНИЕ:
Член 1
Списъкът на задължителните спецификации и списъкът на информативните спецификации, определени в приложение А към Решение 2006/679/ЕО и в приложение А към Решение 2006/860/ЕО, се заменят със списъка на задължителните спецификации и списъка на информативните спецификации, съдържащи се в приложението към настоящото решение. Бележките под линия, засягащи Решение 2002/731/ЕО, в приложение З към ТСОС в състава на Решение 2006/679/ЕО и в приложение З към ТСОС в състава на Решение 2006/860/ЕО се заличават.
Член 2
Настоящото решение се прилага от 1 април 2010 г.
Член 3
Адресати на настоящото решение са държавите-членки.
Съставено в Брюксел на 19 октомври 2009 година.